钦定古今图书集成/理学汇编/经籍典/第140卷 > 《汉韩婴诗外传四》 > 《东门之池》
## 钦定古今图书集成/理学汇编/经籍典/第140卷 > 《汉韩婴诗外传四》 > 《东门之池》

楚庄王使使赍金百斤，聘北郭先生。先生曰：“臣有箕
帚之使，愿人计之。”即谓妇人曰：“楚欲以我为相，今日
相即结驷列骑，食方丈于前，如何？”妇人曰：“夫子以织
屦为食，食粥毚履，无怵惕之忧者，何哉？与物无治也。
今如结驷列骑，所安不过容膝；食方丈于前，所甘不
过一肉。以容膝之安，一肉之味，而殉楚国之忧，其可
乎？”于是遂不应聘，与妇去之。《诗》曰：“彼美淑姬，可与晤
言。”

传曰：昔戎将由余使秦，秦缪公问以得失之要，对曰：
“古有国者，未尝不以恭俭也；失国者，未尝不以骄奢
也。”由余因论五帝三王之所以衰，及至布衣之所以
亡，缪公然之，于是告内史王缪曰：“邻国有圣人，敌国
之忧也。由余圣人也，将奈之何？”王缪曰：“夫戎王居僻
陋之地，未尝见中国之声色也。君其遗之女乐，以淫
其志，乱其政，其臣下必疏。因为由余请缓期，使其君
臣有间，然后可图。”缪公曰：“善。”乃使王缪以女乐二列
遗戎王，为由余请期。戎王大悦，许之。于是张酒听乐，
日夜不休，终岁淫纵，卒马多死。由余归，数谏不听，去
之秦，秦公子迎拜之上卿。遂并国十二，辟地千里。〈诗阙〉